P6_TA(2005)0017

Situationen i Mellemøsten

Europa-Parlamentets beslutning om situationen i Mellemøsten

Europa-Parlamentet,

- der henviser til sine tidligere beslutninger om situationen i Mellemøsten og især beslutningen af 23. oktober 2003 [1],

- der henviser til FN's Sikkerhedsråds resolutioner 242, 338, 425, 1373 og 1397,

- der henviser til resultatet af det palæstinensiske præsidentvalg,

- der henviser til de første kommentarer fra Den Europæiske Unions valgobservationsmission og erklæringen fra Europa-Parlamentets observatørdelegation,

- der henviser til Kvartettens "køreplan for fred" af 30. april 2003,

- der henviser til forretningsordenens artikel 103, stk. 4,

A. der henviser til, at det palæstinensiske præsidentvalg blev afviklet på tilfredsstillende vis på trods af de vanskelige omstændigheder som følge af den israelske besættelse af de palæstinensiske områder, og at de repræsenterer en afgørende mulighed for at forny fredsprocessen og kunne danne skole for andre valg i regionen.

B. der nærer bekymring over besættelsens indvirkning på valget som følge af begrænsningen af den frie bevægelighed for både valgkandidater og vælgere, de kortvarige arrestationer og chikanen af en række kandidater i forbindelse med deres forsøg på at nå frem til deres potentielle vælgere i Østjerusalem, samt de alvorlige restriktioner for Jerusalems indbyggere under udøvelsen af deres ret til at stemme,

C. der henviser til, at de seneste terrorangreb, der havde til formål at sabotere forhandlingsbestræbelserne, netop har fundet sted på et tidspunkt, hvor der var et reelt håb om på ny at iværksætte den politiske proces, og nærer bekymring over følgerne af de seneste terrorangreb i Gaza med ofre på begge sider og indførelsen af yderligere restriktioner for palæstinenserne,

1. udtrykker tilfredshed med det heldige udfald af det første præsidentvalg siden 1996 og især med stemmedeltagelsen; roser det palæstinensiske folk og de palæstinensiske myndigheder for deres engagement med hensyn til demokrati, hvilket de netop har givet et tydeligt bevis på til trods for besættelsen; roser især de palæstinensiske kvinder, der bidrog til at sikre afholdelsen af valg, og som talrigt deltog i afstemningen;

2. anfører, at Den Palæstinensiske Myndigheds nye præsident Mahmoud Abbas og de andre kandidater under de givne omstændigheder har ført deres valgkampagne på en fornuftig måde under hensyntagen til de internationale normer;

3. opfordrer indtrængende Israel til med henblik på det forestående palæstinensiske parlamentsvalg fuldt ud at respektere alle Østjerusalems indbyggeres internationalt anerkendte ret til at stemme, samt til at fremme valghandlingen på en sådan måde, at de hindringer, der blev konstateret i forbindelse med præsidentvalget, fjernes inden parlamentsvalget;

4. erklærer sig tilfreds med EU's valgobservationsmissions effektivitet og opfordrer Rådet og Kommissionen til at træffe forberedelser til udsendelse af endnu en mission i forbindelse med parlamentsvalget i juli 2005 med det formål at støtte pluralisme og sikre alle kandidater lige adgang til medierne, samt i samarbejde med de israelske myndigheder at finde en løsning på de problemer, som palæstinensere bosiddende i Østjerusalem står overfor;

5. noterer sig med bekymring, at et betydeligt antal medlemmer af den palæstinensiske valgkommission har trukket sig tilbage i protest mod det politiske pres, der udøvedes på valgdagen for at forlænge afstemningstidsrummet;

6. opfordrer den nye israelske regering og Den Palæstinensiske Myndighed til at benytte sig af den mulighed, der er skabt som følge af valgresultatet, og genoptage forhandlingerne; opfordrer EU til ufortøvet at tage initiativ til inden for rammerne af Kvartetten, og især USA, i overensstemmelse med deres komplementære rolle i fredsprocessen, til at indlede en ny fase, hvor de fire parter med et intensivt gensidigt samarbejde i fællesskab på ny udfolder bestræbelser på at skabe fred i regionen;

7. opfordrer Rådet, Den Høje Repræsentant for FUSP og Kommissionen til fuldt ud at deltage i processen, vedvarende at yde støtte til Den Palæstinensiske Myndigheder og det palæstinensiske folk, samt fremme dialogen med Israel inden for rammerne af Barcelona-processen og den europæiske naboskabspolitik i overensstemmelse med den handlingsplan, som Rådet allerede har vedtaget;

8. henstiller indtrængende til præsident Abbas at gennemføre sit ønske om at stoppe volden og glæder sig over de foranstaltninger, som præsident Abbas har truffet, samt over hans ønske om at indføre reformer og øge kontrollen med de palæstinensiske sikkerhedsstyrker i praksis, samt uforbeholdent at indlede en dialog med alle de berørte parter; er af den opfattelse, at helhjertet politisk støtte fra USA og EU og en aktiv deltagelse fra israelernes side er en afgørende forudsætning for at få opfyldt disse mål;

9. opfordrer Den Palæstinensiske Myndighed til at anerkende det palæstinensiske folks demokratiske engagement og til at fremme retsstatsprincippernes overholdelse, øge den dømmende myndigheds uafhængighed, udfolde bestræbelser på i højere grad at adskille de lovgivende og udøvende myndigheder, fremme god regeringsførelse, herunder gennemsigtig regnskabsførelse og bekæmpelse af korruption;

10. konstaterer på ny — netop i denne særligt prekære tid — at den eneste mulige løsning på konflikten i Mellemøsten består i at forhandle en regulær og endelig fredsaftale som skitseret i køreplanen for fred, der stadig har gyldighed, uden forhåndsbetingelser og med udgangspunkt i eksistensen af to demokratiske, suveræne og levedygtige stater, der skal eksistere side om side inden for sikre og anerkendte grænser;

11. er af den opfattelse, at en varig fred kun er en realistisk mulighed, hvis den baseres på en ægte "bottom up"-løsning, der involverer begge parters civilsamfund og fokuserer på dialog; opfordrer i den forbindelse Kvartetten til i fuldt omfang at henholde sig til Genève-aftalen, der supplerer køreplanen, og at fremme fortsættelsen af forhandlingerne mellem de civile samfund på dette grundlag;

12. fordømmer alle terrorangreb og voldshandlinger fra begge sider; opfordrer de bevæbnede palæstinensiske grupper til at afstå fra angreb og minder om, at enhver form for terror og vold ikke blot kræver uskyldige menneskeliv, men ligeledes skader fredsprocessen og civilbefolkningens levevilkår; henstiller til den israelske regering at afstå fra gengældelse og udenretslige henrettelser;

13. forventer, at den nye israelske regering fuldfører tilbagetrækningen fra Gaza og andre dele af de besatte områder som et troværdigt første skridt i implementeringen af køreplanen og resolutionerne fra FN's Sikkerhedsråd, som kan føre til en varig fred ved at inddrage og føre forhandlinger om køreplanen med Egypten, den første nabo der godkendte planen, og med de palæstinensiske myndigheder med verificering af en international observationsmission; opfordrer Rådet til at yde den hjælp, der er nødvendig for en heldig gennemførelse af planen;

14. gentager sin opfordring til den israelske regering om at stoppe udvidelsen af bosættelserne, især i området omkring Jerusalem, at indstille opførelsen af muren, samt fuldt ud at overholde den fjerde Genève-konventions bestemmelser og dermed ophøre med at krænke folkeretten;

15. bekræfter EU's støtte til fredsprocessen og fremlægger et forslag til en økonomisk udviklingsplan, der bør overvåges af EU, i den hensigt at give regionen et solidt grundlag for fremgang og stabilitet;

16. pålægger sin formand at sende denne beslutning til Rådet, Kommissionen, Den Palæstinensiske Myndighed og Det Palæstinensiske Lovgivende Råd, den israelske regering og Knesset, USA's regering, Den Russiske Føderations regering samt FN's generalsekretær.

[1] EUT C 82 E af 1.4.2004, s. 610.

--------------------------------------------------